Dolžina plesa je popolnoma odvisna od vaju! Marsikateri par je pred ogromnim številom navzočih preveč sramežljiv, da bi plesal dlje kot tri minute, medtem ko pa nekateri mladoporočenci naravnost uživajo v pozornosti povabljencev. Slednji so pri poročnemu plesu radi izvirni in kreativni, saj bi za svoje goste radi priredili pravi spektakel – včasih se popolnoma umirjen angleški valček sprevrže v 15-minutno plesno točko, saj se želi par zabavati na svoj način.
Dolžina plesa je odvisna tudi od izbrane pesmi. Zagotovo je malce nerodno ugasniti glasbeno izvedbo še preden pride čez polovico, prav tako pa lahko nenavadna kombinacija pesmi za daljše nastope zmede (ali še huje – zdolgočasi) gledalce. Ravno zato se vama ni potrebno pretirano ukvarjati z dejansko dolžino plesa – četudi vama pred koncem zmanjka korakov, bosta zmožna narediti še nekaj obratov, preden vaju iz zagate reši aplavz publike.